Eigendur Storm Orku kynntu hugmyndir um vindorkuver fyrir heimamönnum í Dalabyggð í gærkvöldi . Viðræður hafa átt sér milli fyrirtækisins og Landsnets um orkuöflunina en annar eigandi fyrirtækisins segir verkefnið skammt á veg komið . Eigendur Storm Orku þeir Magnús og Sigurður Jóhannessynir mættu til fundarins í gær og kynntu fyrirhuguð áform fyrirtækisins . En þeir keyptu landið að Hróðnýjarstöðum með það í huga að virkja vindorkuna á svæðinu . Það var mikill áhugi hjá Dalamönnum um fyrirhugað vindorkuver að Hróðnýjarstöðum og var húsfyllir á íbúafundinum . Nokkrir íbúar Dalabyggðar komu í ræðustól og gagnrýndu sveitarstjórn fyrir slæleg vinnubrögð og leyndarhyggju í málinu og kröfðust sumir þess að málið yrði sett í biðstöðu þar til stjórnvöld hafi mótað heildstæða stefnu um nýtingu vindorku og um vindorkuver . Sveinn Pálsson , sveitarstjóri Dalabyggðar sagði á fundinum í gær að sveitarstjórnin hefði fylgst með þeirri þróun sem hefur átt sér stað á Suðurlandi og Snæfellsbæ varðandi vindorkuvæðingu . Snæfellsbær hefur haft til skoðunar fjögur svæði undir vindorku á Snæfellsnesi . Í október á síðasta ári bókaði sveitarstjórn að vindmyllugarður í landi Elliða í Staðarsveit verði tekinn út úr tillögu að aðalskipulagi Snæfellsbæjar . Það vindorkuver var töluvert smærra í sniðum en það sem fyrirhugað er á Hróðnýjarstöðum í Dalabyggð . Í greinargerð bæjarstjórnar Snæfellsbæjar segir „ Ljóst er að vindmyllugarður af þessari stærðargráðu , allt að þrettán myllur , fimmtíu metra háar myndu hafa mjög mikil umhverfisáhrif á svæðinu og gjörbreyta ásýnd austasta hluta Snæfellsbæjar auk þess yrði hljóðmengun töluverð fyrir bæði fólk og skepnur . Það er því skoðun bæjarstjórnar að af umhverfis - og veðurfarslegum sjónarmiðum skuli ekki gert ráð fyrir vindmyllum á þessu svæði . " Jafnframt var samþykkt að taka út tillögu um vindmyllugarð milli Hellissands og Rifs . Annar eigandi Storm Orku segir verkefni í Dalabyggð skammt á veg komið . Hvað kostar svona verkefni ? „ Veistu , ég veit það ekki . Það er svo rosalega dýrt . Það er mjög dýrt . Ég er bara umhverfismaðurinn , ég er ekki fjármálamaðurinn , “ segir Sigurður Jóhannesson , annars eigandi Storm Orku . Er búið að fjármagna verkefnið ? „ Nei , við erum að fjármagna þetta sjálfir . Við erum búnir að leggja gríðarlega vinnu í þetta , “ segir Sigurður . Nú hafið þið hugmyndir um að tengja þetta burðarneti Landsnets , hafið þið rætt við þá ? „ Já , við höfum átt fundi með Landsneti og þeir eru bara jákvæðir . Við erum búnir að sækja um hjá þeim og svo framvegis og þetta er bara í ferli en eins og ég segir þetta er svo stutt komið , “ segir Sigurður . Eigendur Storm Orku vilja reisa allt að 40 vindmyllur á Hróðnýjarstöðum skammt frá Búðardal . Þeir undirrituðu í september viljayfirlýsingu ásamt Dalabyggð . Keyptu jörðina í ágúst og ætla að halda íbúafund í næsta mánuði .